ΓΡΑΠΤΗ ΕΡΩΤΗΣΗ P-1288/96 υποβολή: Luigi Caligaris (UPE) προς την Επιτροπή (15 Μαΐου 1996)

Θέμα: Χρηματοδότηση των λιμένων από τον προϋπολογισμό των Διευρωπαϊκών Δικτύων Μεταφορών

Η θέση του προϋπολογισμού για τα Διευρωπαϊκά Δίκτυα Μεταφορών, που θεσπίζεται από τον δημοσιονομικό κανονισμό αριθ. 2236/95 ((ΕΕ L 228 της 23.09.1995, σελ. 1. )), προβλέπει τη συγχρηματοδότηση λιμενικών έργων, τόσον όσον αφορά τις μελέτες σκοπιμότητας, όσο και την υλοποίηση του έργου. Στο παρόν στάδιο, έχουν υποβληθεί όλες οι αιτήσεις χρηματοδότησης για τα λιμενικά έργα υποδομής από τα κράτη μέλη στην Επιτροπή, η οποία θα πρέπει πλέον να αξιολογήσει και να επιλέξει αυτά που θα θεωρηθούν «κοινού ενδιαφέροντος».

Δεδομένου ότι το μεγαλύτερο τμήμα του προϋπολογισμού αυτού θα αφιερωθεί στη χρηματοδότηση 14 έργων προτεραιότητας, μπορεί η Επιτροπή να αναφέρει ποια σημασία αποδίδει στην ανάπτυξη των λιμένων στο πλαίσιο των Διευρωπαϊκών Δικτύων;

Επιπλέον, ποια είναι, κατά την άποψη της Επιτροπής, τα κριτήρια βάσει των οποίων θα καταστεί δυνατός ο εντοπισμός των έργων εκείνων τα οποία θα θεωρηθούν ως έργα «κοινού ενδιαφέροντος»;

Τέλος, ποιες είναι οι γεωγραφικές περιφέρειες οι οποίες, κατά την Επιτροπή, έχουν στρατηγική σημασία για την ανάπτυξη των θαλάσσιων διασυνδέσεων;

Απάντηση του κ.Kinnock εξ ονόματος της Επιτροπής (20 Ιουνίου 1996)

Τη στιγμή αυτή η Επιτροπή εξετάζει τα λιμενικά και συναφή έργα, για τα οποία τα κράτη μέλη έχουν ζητήσει χρηματοδοτική συνδρομή από το κανδύλι του προϋπολογισμού για τα διευρωπαϊκά δίκτυα μεταφορών για το 1996, με σκοπό να διαπιστώσει εάν πληρούν τους όρους και τα κριτήρια που ορίζει ο κανονισμός του Συμβουλίου αριθ. 2236/95 ((Κανονισμός αριθ. 2236/95 του Συμβουλίου που αφορά τον καθορισμό γενικών κανόνων για τη χορήγηση κοινοτικής χρηματοδοτικής συνδρομής στο πεδίο των διευρωπαϊκών δικτύων μεταφορών (ΕΕ L 228, 23.09.1995). )). Θα συμπεριληφθούν έργα επιλεγέντα από τα προτεινόμενα μέτρα που θα υποβληθούν στην επιτροπή αντιπροσώπων των κρατών μελών, η οποία συγκροτήθηκε βάσει του εν λόγω κανονισμού. Η Επιτροπή δίνει ιδιαίτερη σημασία στην από κοινού χρηματοδότηση των μελετών, δεδομένου ότι αυτή η μορφή συνδρομής αναμένεται να έχει σχετικά υψηλό αντίκτυπο στην προώθηση των έργων. Ωστόσο, ο αριθμός λιμενικών και συναφών έργων ή μελετών που μπορούν να εξετασθούν, καθώς και το ποσό που μπορεί να αφιερωθεί σε αυτά, είναι πολύ περιορισμένος. Τα δέκα τέσσερα έργα που καθορίσθηκαν ως πρωτεύοντα στο Συμβούλιο του Εssen αντιπροσωπεύουν το 75% των διαθέσιμων πιστώσεων του προϋπολογισμού για τα «δίκτυα» (όπως κοινοποιήθηκε στο Ευρωπαϊκό Συμβούλιο των Καννών με βάσει τις εκτιμήσεις της Επιτροπής). Το Ευρωπαϊκό Κοινοβούλιο ζήτησε και αυτό, στα σχόλιά του για τον προϋπολογισμό του 1996, να συγκεντρωθούν οι πιστώσεις στα πρωτεύοντα έργα. Στην πρόταση κατανομής του υπολοίπου του προϋπολογισμού του 1996, η Επιτροπή θα δείξει τη δέουσα προσοχή σε όλα τα στοιχεία του διευρωπαϊκού δικτύου μεταφορών (π.χ. όλα τα μεταφορικά μέσα και τη διαχείριση της κυκλοφορίας). Αυτό θα συμβάλει στη δημιουργία ενός ολοκληρωμένου συστήματος μεταφορών με ελάχιστες αρνητικές περιβαλλοντικές επιπτώσεις, όλα τα στοιχεία του οποίου, συνεπώς και οι λιμένες, θα αναδείξουν τα αντίστοιχα πλεονεκτήματά τους.

Η Επιτροπή δεν έχει λάβει ακόμη απόφαση για τις πιστώσεις προϋπολογισμού του 1996. Η απόφαση μπορεί να ληφθεί μόνον εφόσον εκδοθούν από το Συμβούλιο και το Ευρωπαϊκό Κοινοβούλιο οι κατευθύνσεις της Κοινότητας για την ανάπτυξη του διευρωπαϊκού δικτύου μεταφορών, το οποίο τη στιγμή αυτή είναι υπό συζήτηση στην επιτροπή συνεννόησης ((Κοινή θέση αριθ. 22/95 εκδοθείσα από το Συμβούλιο στις 28.09.1995 ενόψει της έκδοσης απόφασης του Ευρωπαϊκού Κοινοβουλίου και του Συμβουλίου σχετικά με τις κατευθύνσεις της Κοινότητας για την ανάπτυξη του διευρωπαϊκού δικτύου μεταφορών - ΕΕ L 331, 08.12.1995. )).

Η επιλογή των λιμενικών και συναφών έργων κοινού ενδιαφέροντος θα βασισθεί στα κριτήρια που ορίζουν οι κατευθύνσεις για την ανάπτυξη του διευρωπαϊκού δικτύου μεταφορών.

Η προσέγγιση της Επιτροπής βασίζεται στην ανάγκη να προωθηθεί μετατόπιση, στις περιπτώσεις που ενδείκνυνται, των εμπορευματικών μεταφορών από τις οδούς προς τη θάλασσα στις περιοχές της Κοινότητας όπου παρατηρείται μεγαλύτερη συμφόρηση και από και προς την περιφέρεια. Ωστόσο, υπενθυμίζεται ότι η επιλογή και η ανάπτυξη ναυτιλιακών κόμβων είναι αποφάσεις εμπορικού χαρακτήρα που θα λάβουν οι μεταφορείς.

Ο διεθνής χαρακτήρας των θαλάσσιων μεταφορών συνεπάγεται την ανάπτυξη ναυτιλιακών κόμβων που θα συνδέουν τις περιφέρειες της Κοινότητας. Οι πλέον σημαντικές γειτνιάζουσες περιοχές όσον αφορά τη ναυτιλία είναι η Βαλτική, η Μεσόγειος και η Μαύρη Θάλασσα, η Επιτροπή έχει αρχίσει μάλιστα επίσημες επαφές με τις αρμόδιες αρχές και βιομηχανίες από τις περιοχές αυτές. Έχουν συγκροτηθεί ομάδες εργασίας θαλάσσιων και εσωτερικών πλωτών μεταφορών για κάθε μια από τις τρεις περιοχές ούτως ώστε να εντοπισθούν πεδία περαιτέρω συνεργασίας και να αντιμετωπισθούν θέματα κοινού ενδιαφέροντος όσον αφορά τη ναυτιλία και τους λιμένες. Το έργο των ομάδων έχει ουσιαστικά ως αντικείμενο να εκδοθούν και να παρακολουθούνται πολυετή προγράμματα εργασίας, τα οποία θα παρέχουν το πλαίσιο κοινοτικής χρηματοδοτικής στήριξης στα έργα θαλάσσιων μεταφορών με βάση τα προγράμματα Phare, Tacis και Meda.